Author: sjarošová
Last saved by: agenda0
Company: MF

N A R I A D E N I E  V L Á D Y
	Slovenskej republiky
z 27. februára 2002,

ktorým sa mení a dopĺňa nariadenie vlády Slovenskej republiky č. 598/2001 Z. z., ktorým sa vydáva colný sadzobník 
 
Vláda Slovenskej republiky podľa § 18 ods. 1 zákona č. 238/2001 Z. z. Colný zákon nariaďuje:

Čl. I

Nariadenie vlády Slovenskej republiky č. 598/2001 Z. z., ktorým sa vydáva colný sadzobník sa mení a dopĺňa takto: 

1.	V § 1 sa slová „č. 1, 2 a 5 až 9“ nahrádzajú slovami „č. 1, 2 a 5 až 11“.

2.	Za § 10 sa vkladá § 10a, ktorý znie:

„§ 10a

(1)	Na tovar dovážaný zo zahraničia, ktorý má preferenčný pôvod v niektorej z krajín alebo v skupine krajín uvedených v prílohe č. 10, sa uplatnia preferenčné sadzobné opatrenia uvedené v tejto prílohe podľa podmienok ustanovených medzinárodnými zmluvami, ktorými je Slovenská republika viazaná.

(2)	Na tovar podľa odseku 1 patriaci do kapitol 25 až 97 sa dovozné clo neuplatňuje, ak v prílohe č. 10 nie je uvedené inak.

(3)	Preferenčná colná sadzba, pri ktorej je uvedený symbol „K“, sa uplatní len do výšky colnej kvóty uvedenej v prílohe č. 11, ak:

a)	požiadavka na priznanie preferenčnej colnej sadzby v rámci colnej kvóty sa uplatní podaním colného vyhlásenia a čas prijatia požiadavky je zhodný s časom prijatia colného vyhlásenia; v prípade, že medzi podaním colného vyhlásenia a jeho prijatím nadobudne účinnosť preferenčná sadzba v rámci colnej kvóty, uplatní  sa colná sadzba platná v čase podania colného vyhlásenia,
b)	colná kvóta je odsúhlasená podľa evidencie Colného riaditeľstva Slovenskej republiky.

	(4) V prípade, že zmluvná colná sadzba je nižšia ako preferenčná colná sadzba uvedená v prílohe č. 10, použije sa zmluvná colná sadzba.“.

3.	Za prílohu č. 9 sa dopĺňajú prílohy č. 10 a 11, ktoré sú prílohami č. 1 a 2 k tomuto nariadeniu vlády.

Čl. II

	Toto nariadenie nadobúda účinnosť 10. marca 2002.

Mikuláš  D z u r i n d a 
predseda vlády Slovenskej republiky